**Skolejoggens inspirasjonstime**

Hensikten med inspirasjonstimen er å:

* Blir nærmere kjent med SOS-barnebyer og vårt arbeid i Zambia
* Få et innblikk i barns rettigheter
* Inspirere elevene til dyst i forkant av Skolejoggen

1. **Sett av en skoletime.** Start timen med å spørre elvene om de vet noe om Afrika. Kan de navn på noen land der? Hvordan tror de det er å bo der? Hva er SOS-barnebyer? Og hvorfor skal skolen være med på Skolejoggen?
2. **Vis Powerpoint«Skolejoggen 2019».** Eldre elever kan alternativt få i oppgave å holde denne presentasjonen for de andre, enten på en fellessamling eller for klassen sin. Powerpoint kan tilpasses ved å fjerne sider, eller at dere tilfører egne sider.   
   Hvert lysbilde følges av et fyldig notatfelt. I partiet om barns rettigheter er det tips til mange refleksjonsspørsmål som vil bidra til å få i gang gode samtaler rundt de enkelte rettighetene.
3. **Vis filmen SOS-barnebyer i Zambia.**   
   Hva tenker elevene om filmen og det de har sett? Hva føler de? Var det noe som gjorde dem glade, forundret, opprørt?Er det noe de lurer på som dere vil finne mer ut av?
4. **Sett av tid til å drøfte noen av disse spørsmålene sammen.**

(Elevene kan også tegne og illustrere noen av tankene de gjør seg under samtalen)

* Hva betyr omsorg og hvorfor er det så viktig for barn å få omsorg?
* Hvordan er det for barn som ikke får god omsorg?
* Hvordan tror dere det er å vokse opp i en barneby?
* Hva kan være vanskelig med å få en ny familie?
* Hva kan være forskjellene på å vokse opp på gata, på et stort barnehjem og i en familie?
* Hvordan kan en familie se ut? Beskriv ulike typer familier
* Hva kan være likt med å være barn i Zambia og Norge - og hva kan være ulikt?
* Hva betyr det at noe er rettferdig?
* Hvorfor er det viktig å bry seg om andre?
* Hvilken mulighet har barn til å påvirke sine omgivelser og gjøre en forskjell?
* Hva tenker dere om å være med på Skolejoggen?

1. **Tips til oppgaver for de som vil gå ytterligere i dybden:**

* Elevene får i lekse å lage en fortelling om en dag i livet til et barn i Zambia, gjerne inspirert av en av rettighetene dere har lært om. Historien kan illustreres med tegninger og/eller fremføres muntlig i klassen.
* For de eldre elevene: Etter skolejoggen er gjennomført lages en oversikt over hvor mange som deltok og hvor mange penger som ble samlet inn. Finn ut hvor mye hver elev bidro med i gjennomsnitt. Fremstill resultatet grafisk, gjerne ved hjelp av søylediagram i Excel. Om dere har vært med før så sammenlign resultatet med tidligere år.
* Evaluer sammen med elevene: Hvordan var det å være med på Skolejoggen? Hvordan kan vi gjøre det annerledes neste år for å bedre opplevelsen av å være med? Om vi skal endre på bare en ting – hva skulle det vært og hvorfor?